### AIŠKINAMASIS RAŠTAS

**DĖL SUTIKIMO STEIGTI LOŠIMO NAMUS (KAZINO)**

**1. Sprendimo projekto esmė.**

Įvertinus patalpų ir įmonės ekonominių bei kitų rodiklių atitikimą nustatytiems reikalavimams, priimti sprendimą dėl sutikimo steigti lošimo namus (kazino) Klaipėdoje, Naujojo Sodo g. 1A. Lošimo namus pageidauja steigti UAB „Olympic Casino Group Baltija“, kuri šiuo klausimu ir kreipėsi į savivaldybės tarybą.

**2. Priežastys ir kuo remiantis parengtas sprendimo projektas.**

2012 m. birželio 25 d. UAB „Olympic Casino Group Baltija“, registruota adresu Konstitucijos pr. 12, Vilniuje, pateikė prašymą Klaipėdos miesto savivaldybės tarybai dėl sutikimo steigti lošimo namus (kazino) 923,66 m2 ploto patalpose Naujojo Sodo g. 1A, Klaipėdoje išdavimo.

Kadangi pateikti dokumentai neatitiko reikalavimų, buvo paprašyta patikslinti duomenis. 2012 m. liepos 26 d. bendrovė prašymą patikslino. Bendrovė 2009 m. rugsėjo mėn. uždarė lošimo namus (kazino) adresu Naujojo Sodo g. 1 ir veiklą nori atnaujinti šalia esančiame pastate adresu Naujojo Sodo g. 1A.

Leidimus atidaryti lošimo namus (kazino) išduoda Valstybinė lošimų priežiūros komisija. Vienas iš privalomų pateikti dokumentų leidimui gauti yra savivaldybės tarybos sutikimas. Sutikimų steigti lošimo namus (kazino) išdavimo tvarka yra patvirtinta Klaipėdos miesto savivaldybės tarybos 2005-01-20 sprendimu Nr. 1-07. Pagal šios tvarkos reikalavimus UAB „Olympic Casino Group Baltija“ pateikė visus reikiamus dokumentus, turi suformavusi Lietuvos Respublikos azartinių lošimų įstatymu nustatytą įstatinį kapitalą, įsiskolinimų Valstybinio socialinio draudimo fondo biudžetui, valstybės, savivaldybės biudžetams ir fondams, kuriuos administruoja valstybinė mokesčių inspekcija, neturi, patalpos neįeina į patalpų, kuriose draudžiama steigti lošimo namus, kategoriją.

**3. Tikslai ir uždaviniai.**

Teikiamo projekto tikslas – išnagrinėti pateiktą prašymą ir priimti atitinkamą sprendimą.

**4. Kokių rezultatų laukiama.**

Savivaldybės tarybai patenkinus prašymą, įmonė galės kreiptis į Valstybinę lošimų priežiūros komisiją dėl leidimo išdavimo, bus sukurtos naujos darbo vietos mieste, mokami mokesčiai į savivaldybės, valstybės ir SODROS biudžetus.

**5. Kas inicijavo sprendimo projekto rengimą.**

Sprendimo projektą, atsižvelgiant UAB „Olympic Casino Group Baltija“ prašymą, parengė Licencijų, leidimų ir vartotojų teisių apsaugos skyrius.

**6. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – naujos darbo vietos, didesnės biudžeto ir SODROS pajamos, naujos patalpos yra pastatų komplekso gilumoje, todėl bus mažiau pastebimos. Neigiamos pasekmės – nors veikla yra legali ir nedraudžiama, tačiau azartiškiems žaidėjams gali atsirasti priklausomybė nuo lošimų, dėl ko gali nukentėti lošėjų šeimų biudžetas.

**8. Lėšų poreikis sprendimo įgyvendinimui.**

Sprendimui įgyvendinti Savivaldybės biudžeto lėšų nereikia.

Licencijų, leidimų ir vartotojų teisių apsaugos skyriaus vyr. specialistas Rimantas Armonas